রাবি-চবির অধিভুক্ত হল ৯ সরকারি কলেজ
এবার রাজশাহী ও চট্টগ্রাম বিশ্ববিদ্যালয়ের অধিভুক্ত করা হয়েছে জাতীয় বিশ্ববিদ্যালয়ের অধীনে থাকা ৯ টি সরকারি কলেজ।

বৃহস্পতিবার শিক্ষা মন্ত্রণালয়ের মাধ্যমিক ও উচ্চ শিক্ষা বিভাগের সিনিয়র সহকারী সচিব শতরূপা তালুকদার স্বাক্ষরিত এক প্রজ্ঞাপনে এ তথ্য জানানো হয়।

প্রজ্ঞাপনে বলা হয়, প্রধানমন্ত্রীর নির্দেশনা ও অনুশাসন বাস্তবায়নের লক্ষ্যে এই ৯টি কলেজকে বিশ্ববিদ্যালয়ে অধিভুক্ত করার জন্য পদক্ষেপ নেওয়া হয়েছে।
অনুশাসনটি যথাযথভাবে বাস্তবায়নের জন্য প্রয়োজনীয় কার্যকরী পদক্ষেপ যেমন বিধিবিধান সংশোধন (প্রয়োজনীয় ক্ষেত্রে) ও অন্যান্য করণীয় বিষয় সম্পর্কে একটি প্রতিবেদন আগামী ৩০ এপ্রিলের মধ্যে শিক্ষা মন্ত্রণালয়ের মাধ্যমিক ও উচ্চ শিক্ষা বিভাগে পাঠানোর জন্য নির্দেশ দেওয়া হয়েছে।

রাজশাহী জেলার ৪টি সরকারি কলেজকে রাজশাহী বিশ্ববিদ্যালয়ে অধিভুক্ত করা হয়েছে। কলেজগুলো হলো: রাজশাহী সরকারি কলেজ, রাজশাহী সরকারি সিটি কলেজ, রাজশাহী সরকারি মহিলা কলেজ ও নিউ গভর্মেন্ট ডিগ্রি কলেজ।

একইভাবে চট্টগ্রাম জেলার ৫টি কলেজ অধিভুক্ত হয়েছে চট্টগ্রাম বিশ্ববিদ্যালয়ে। কলেজগুলো হলো: চট্টগ্রাম সরকারি কলেজ, হাজী মুহাম্মদ মহসীন কলেজ, স্যার আশুতোষ সরকারি কলেজ, সরকারি কমার্স কলেজ ও সাতকানিয়া সরকারি কলেজ।

এর আগে ২০১৭ সালে ঢাকার সাত কলেজকে ঢাকা বিশ্ববিদ্যালয়ের অধিভুক্ত করা হয়। কলেজগুলো হলো: ঢাকা কলেজ, ইডেন মহিলা কলেজ, শহীদ সোহরাওয়ার্দী কলেজ, সরকারি কবি নজরুল কলেজ, বেগম বদরুন্নেসা সরকারি মহিলা কলেজ, মিরপুর বাঙলা কলেজ ও সরকারি তিতুমীর কলেজ।

এবার রাজশাহী ও চট্টগ্রাম বিশ্ববিদ্যালয়ের অধিভুক্ত করা হয়েছে জাতীয় বিশ্ববিদ্যালয়ের অধীনে থাকা ৯ টি সরকারি কলেজ।